Sotsiaaldemokraatide juht Jevgeni Ossinovski kinnitas reedel Paides, et erakonna juhatus oli Rene Tammisti kandidatuuriga ettevõtluse ja infotehnoloogia ministri ametikohale päri.
Ossinovski sõnul on tal peaminister Jüri Ratasega kokku lepitud, et praeguse seisu järgi toimub riigikogu erakorraline istung 22. augustil,kus Tammist saaks ministri ametivande anda, vahendas BNS.
Juhatus oli Tammisi kandidatuuri osas rõõmus ja sõbralik, kinnitas Ossinovski. Ta lisas et Tammist on olnud väga pikka aega sotsiaaldemokraatide liige ning mänginud erakonnas erinevatel aegadel nii vähem kui rohkem aktiivset rolli. "Kõigil oli hea meel, et ta on nüüd nõus aktiivsesse poliitikasse tulema," lisas Ossinovski.
Rene Tammist kinnitas, et võtab ministriametit väga tõsiselt ning panustab ka erakonna valimisprogrammi. "Sotsiaaldemokraadid on uuendusmeelne erakond. Me soovime panustada nutikasse ettevõtlusesse ja tõsta Eesti majanduse konkurentsivõimet ning seisame selle eest, et väheneks ressursside raiskamine," ütles Tammist, kes enne ametisse astumist kutsutakse tagasi Taastuvenergia Koja juhatuse esimehe kohalt.
1978. aastal sündinud Rene Tammist on energeetikaekspert ja poliitik. Ta lõpetas 2001. aastal Tartu Ülikooli avaliku halduse erialal ja kaitses magistrikraadi Manchesteri ülikoolis. Aastatel 2012–2018 oli ta Euroopa energiatururegulaatorite koostööameti juhatuse liige. Tammist on töötanud Euroopa Parlamendi sotsiaaldemokraatide fraktsiooni tööstus-, teadus- ja energeetikakomitee nõunikuna. 2011. aastast töötab ta Eesti Taastuvenergia Koja juhatajana. Rene Tammist on abielus, peres kasvab kaks tütart.